หุ้นเอเชียเปิดบวก คลายกังวลเทรดวอร์หลังจีนเสนอซื้อสินค้าเกษตรจากสหรัฐเพิ่ม
หุ้นเอเชียเปิดบวก คลายกังวลเทรดวอร์หลังจีนเสนอซื้อสินค้าเกษตรจากสหรัฐเพิ่ม
หุ้นเอเชียเปิดบวก คลายกังวลเทรดวอร์หลังจีนเสนอซื้อสินค้าเกษตรจากสหรัฐเพิ่ม
11 ก.ย. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดในแดนบวกติดต่อกันเป็นวันที่ 5 เมื่อคืนนี้ โดยได้รับปัจจัยบวกจากรายงานข่าวที่ว่า จีนได้ยื่นข้อเสนอซื้อสินค้าเกษตรจากสหรัฐเพิ่มขึ้น
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,466.66 จุด เพิ่มขึ้น 74.56 จุด, +0.35% ดัชนี SSE Composite ตลาดหุ้นจีนเปิดวันนี้ที่ 3,029.93 จุด เพิ่มขึ้น 8.73 จุด, +0.29% ดัชนี HSI ตลาดหุ้นฮ่องกงเปิดวันนี้ที่ 26,790.64 จุด เพิ่มขึ้น 106.96 จุด, +0.40% ดัชนี TAIEX ตลาดหุ้นไต้หวันเปิดวันนี้ที่ 10,787.65 จุด เพิ่มขึ้น 34.07 จุด, +0.32% ดัชนี KOSPI ตลาดหุ้นเกาหลีใต้เปิดวันนี้ที่ 2,043.72 จุด เพิ่มขึ้น 11.64 จุด, +0.57% ดัชนี FTSE STI ตลาดหุ้นสิงคโปร์เปิดวันนี้ที่ 3,172.28 จุด เพิ่มขึ้น 16.57 จุด, +0.53% ดัชนี FBMKLCI ตลาดหุ้นมาเลเซียเปิดวันนี้ที่ 1,597.88 จุด เพิ่มขึ้น 2.03 จุด, +0.13%
ทั้งนี้ นักลงทุนคลายความกังวลเกี่ยวกับข้อพิพาทการค้าระหว่างสหรัฐกับจีน หลังจากหนังสือพิมพ์เซาธ์ ไชน่า มอร์นิ่ง โพสต์ รายงานว่า จีนได้ยื่นข้อเสนอที่จะซื้อสินค้าเกษตรจากสหรัฐเพิ่มขึ้น หากสหรัฐยอมผ่อนคลายข้อจำกัดต่อการซื้อสินค้าของบริษัทหัวเว่ย และเลื่อนการเก็บภาษีสินค้านำเข้าจากจีนวงเงิน 2.5 แสนล้านดอลลาร์ ในวันที่ 1 ต.ค.
นอกจากนี้ นักลงทุนยังจับตาการประชุมนโยบายการเงินของธนาคารกลางยุโรป (ECB) ในวันที่ 12 ก.ย. และการประชุมธนาคารกลางสหรัฐ (เฟด) ในวันที่ 17-18 ก.ย. โดยมีการคาดการณ์ว่า ECB จะปรับลดอัตราดอกเบี้ย และประกาศรื้อฟื้นโครงการซื้อพันธบัตรตามมาตรการผ่อนคลายเชิงปริมาณ (QE) รอบใหม่ เพื่อกระตุ้นเศรษฐกิจยูโรโซน
โดยนักวิเคราะห์คาดการณ์ว่า เฟดจะปรับลดอัตราดอกเบี้ย 0.25% ในการประชุมนโยบายการเงินในวันที่ 17-18 ก.ย. หลังจากที่ได้ปรับลดอัตราดอกเบี้ย 0.25% เช่นกันในการประชุมรอบที่แล้วในวันที่ 30-31 ก.ค. ซึ่งเป็นการปรับลดอัตราดอกเบี้ยเป็นครั้งแรกนับตั้งแต่วันที่ 16 ธ.ค. 2551